CELEX: C2005/106/63
Language: lv
Date: 2005-04-30 00:00:00
Title: lieta T-59/05: Prasība pret Eiropas Kopienu Komisiju, ko European Dynamics S. A. iesniedza 2005. gada 2. februārī

30.4.2005   
            
            
               LV
            
            
               Eiropas Savienības Oficiālais Vēstnesis
            
            
               C 106/30
            
         Prasība pret Eiropas Kopienu Komisiju, ko European Dynamics S. A. iesniedza 2005. gada 2. februārī
   (lieta T-59/05)
   (2005/C 106/63)
   tiesvedības valoda — angļu
   Eiropas Kopienu Pirmās instances tiesā 2005. gada 2. februārī izskatīšanai ir iesniegta prasība pret Eiropas Kopienu Komisiju, ko cēla European Dynamics S. A., Atēnas (Grieķija), kuru pārstāv advokāts N. Korogiannakis [N. Korogiannakis], jurists, kas norādīja adresi Luksemburgā.
   Prasītājas prasījumi Pirmās instances tiesai ir šādi:
   
               —
            
            
               atcelt Komisijas (Lauksaimniecības ģenerāldirektorāts) lēmumu, ar kuru prasītājas piedāvājums ir noraidīts un līgums piešķirts konkursa uzvarētājam;
            
         
               —
            
            
               piespriest Komisijai atlīdzināt prasītājas juridiskos un cita veida izdevumus, kas radušies saistībā ar prasības pieteikumu, pat tad, ja tas tiek noraidīts.
            
         Pamati un galvenie argumenti
   Prasītāja iesniedza piedāvājumu saskaņā ar Komisijas izsludināto konkursu AGRI-2004-S4FA-I3-01 par Lauksaimniecības ģenerāldirektorāta finansiālās informācijas sistēmas izstrādi, uzturēšanu un atbalsta pakalpojumiem (1). Ar apstrīdēto lēmumu minētais piedāvājums tika noraidīts un līgums piešķirts citam pretendentam.
   Savas prasības atcelt minēto lēmumu atbalstam prasītāja vispirms norāda, ka Komisija, izmantojot ļoti nenoteiktus vērtēšanas kritērijus, pārkāpa Finanšu regulu (2), kā arī Direktīvas 92/50 (3) 17. panta 1. punktu. Prasītāja norāda, ka Komisija, atbildot uz prasītājas jautājumiem, nav skaidri un objektīvi izskaidrojusi, kādas ir precīzās prasības attiecībā uz pretendentiem.
   Prasītāja uzskata, ka Komisija, izvērtējot prasītājas piedāvājumu, pieļāva acīmredzamu kļūdu vērtējumā. Šajā sakarā, prasītājs norāda, ka Vērtēšanas komiteja kļūdaini izvērtēja piedāvājumus, neņemot vērā to, ka pretēji prasītājai, abiem veiksmīgā konsorcija dalībniekiem bija ļoti ierobežota pieredze. Prasītāja arī apgalvo, ka tās piedāvājums bija izdevīgāks.
   Prasītāja arī norāda, ka Komisija nav izpildījusi tai saskaņā ar EKL 253. pantu uzlikto pienākumu norādīt pamatojumu un nav nodrošinājusi prasītāju ar tās lūgto informāciju attiecībā uz tās piedāvājuma noraidīšanas iemesliem. Tāpat prasītāja norāda, ka Komisija ir pārkāpusi labas pārvaldības un pienācīgas rūpības principu, ievērojami nokavējoties un nesniedzot adekvātas atbildes uz prasītājas lūgumiem sniegt informāciju pirms piedāvājumu iesniegšanas.
   
      (1)  OV 2004 S 59-050031
   
      (2)  Padomes 2002. gada 25. jūnija Regula (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam, OV L 248, 16.09.2002., 1.lpp.
   
      (3)  Padomes 1992. gada 18. jūnija Direktīva 92/50/EEK par procedūru koordinēšanu valsts pakalpojumu līgumu piešķiršanai, OV L 209, 24.07.1992., 1.lpp.